J. Tkáčová, poslankyňa: (2005-11-08):
Na úvod stručne, prečo považujem návrh na skrátenie volebného obdobia za nesprávny. Okrem aspektu ústavného, a to, že poslanci Národnej rady sú volení občanmi na obdobie 4 rokov, a myslím si, že je na hrane ústavnosti, aby teda poslanci rozhodovali o dĺžke svojho volebného obdobia, či už je kratšie alebo dlhšie, sú tu aj argumenty, nazvime ich pragmatické. Vláda pri svojom nástupe predloží svoj volebný program ako súbor úloh, ktoré plní počas 4 rokov. Je úplne prirodzené, že tie najťažšie a najkomplikovanejšie úlohy, opatrenia sa snaží realizovať na začiatku volebného obdobia a potom tie ľahšie a, nebojím sa to povedať, aj tie krajšie ku koncu volebného obdobia. Skracovať volebné obdobie je ekonomickým rizikom, a to rizikom hlavne do budúcna. Ktorá vláda sa odváži na zásadné reformy, ktoré jej neprinesú obľubu občanov, naopak, vyvolávajú hystériu opozície končiacu referendami o skrátení volebného obdobia či zákaze privatizácie? Ktorá vláda prijme ťažké, ale potrebné rozhodnutia, keď jej nad hlavou visí Damoklov meč a hrozba politickej popravy? Robert Fico napísal v straníckom liste Smeru v roku 2004: „Nikde nie je napísané, že ľudia majú k dispozícii svoje základné, občianske, politické práva len raz za 4 roky. Na tieto účely sme v ústave inštitucionalizovali referendum ako  nástroj priamej demokracie. Preto tak, ako si ľudia vládu zvolili, tak ju majú plné právo odvolať.“ No vidíte, pán Fico, sám ste to povedali, nie predčasné voľby, ale referendum je v zmysle ústavy. Vy ste sa ľudí v roku 2004 opýtali, či sú dôvody na skrátenie volebného obdobia, a oni vám odpovedali nie. Ale pán Fico rozpráva tak, ako mu to práve vyhovuje. A vôbec mu nevadí, že rozpráva aj proti vlastným názorom. Teraz troška k politickým argumentom. Napriek tomu, že návrh podpísali iba poslanci klubu KSS, tým, kto sa najviac zaangažuje v politických debatách na skrátení volebného obdobia, na vykrútení krku tejto vláde, je Smer a hlavne jeho predseda Robert Fico. Nuž sa naňho troška pozrime. Pokiaľ sa týka... (Hlasy z pléna.) Nepozrieme sa naňho, lebo tu nie je, ale my sa môžeme teda k tomu vyjadriť. Pokiaľ sa týka jeho ekonomickej zdatnosti, stačí spomenúť geniálny spôsob, akým sľúbil garantovať cenu ropy. A myslím si, že sa z neho chechcú dneska ešte aj študenti ekonomiky. Alebo stačí spomenúť výpočet ceny potravín v nákupnom košíku, ale pritom tie potraviny sa kupovali v takmer najdrahších potravinách. A vôbec najnebezpečnejšie sú však jeho vyjadrenia o rušení reforiem a ich princípov. Iba dva titulky z Hospodárskych novín citujem: „Fico: „Ak budeme vo vláde zásadne zmeníme reformu zdravotníctva.“ Fico: „Občanov treba varovať pred obrovskými rizikami dôchodkovej reformy.“.“ Keď počúvam vyjadrenia Roberta Fica, mám dojem burcujúcich vystúpení typických pre manipulátorov, ich slov ako „absolútne neštandardný, drvivá väčšina, krajne pravicová vláda, ožobračovanie, radikálny, škodlivý, demontáž sociálneho charakteru štátu stratila akúkoľvek podporu, fundamentalistická pravicová politika a podobne“. Toto sú vyjadrenia, ktoré majú v ľuďoch vyvolať strach a zároveň nádej, že dobrý Robo odoženie bubáka. Okrem toho vyjadrenia, že vláda podporuje iba bohatých, čo vonkoncom nie je pravda, zasievajú tieto vyjadrenia v ľuďoch nenávisť. Chápanie bohatstva je veľmi subjektívne. A to, čo jeden považuje za obyčajný štandard, jeho sused môže považovať za bohatstvo. Takto si pán Fico pestuje nenávisť, ktorá ho má vyniesť do premiérskeho kresla, ale nezabudnime, kto seje vietor, žne búrku. Keď príde reč na osobnejšie okolnosti Roberta Fica, zrazu geniálny rečník stráca reč. Médiá sa ho už viackrát pýtali na rôzne okolnosti, ku ktorým sa stále nevyjadroval: Kedy vysvetlíte napr. svoje správanie k mladej dáme na viedenskom letisku? Kedy odpoviete na otázky médií... (Hlasy z pléna.) Mám na koho. Ako ste počas vlády tejto zlej koalície nadobudli toľko zaujímavého majetku, ako informovali médiá? Prečo skrývate šporťáčik v garáži? Kedy prestanete tvrdiť, že Fedor Flašík je iba snúbencom Moniky Beňovej? To ozaj všetkých považujete za hlupákov? Vlastne odpovede na tieto otázky ani nečakám. Neustále sa im vyhýbate. Je to vaša taktika, je to váš politický vklad. Vy druhých nerešpektujete, ale rešpektujte aspoň základný zákon štátu, ktorým je ústava. Ďakujem za pozornosť.